CELEX: 32013R1114
Language: et
Date: 2013-11-07 00:00:00
Title: Komisjoni määrus (EL) nr 1114/2013, 7. november 2013 , millega muudetakse määrust (EÜ) nr 1857/2006 seoses selle kohaldamisajaga

8.11.2013   
            
            
               ET
            
            
               Euroopa Liidu Teataja
            
            
               L 298/34
            
         KOMISJONI MÄÄRUS (EL) nr 1114/2013,
   7. november 2013,
   millega muudetakse määrust (EÜ) nr 1857/2006 seoses selle kohaldamisajaga
   EUROOPA KOMISJON,
   võttes arvesse Euroopa Liidu toimimise lepingut, eelkõige selle artikli 108 lõiget 4,
   võttes arvesse nõukogu 7. mai 1998. aasta määrust (EÜ) nr 994/98, milles käsitletakse Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes (1),
   olles avaldanud käesoleva määruse eelnõu (2),
   olles pidanud nõu riigiabi nõuandekomiteega
   ning arvestades järgmist:
   
               (1)
            
            
               Komisjoni määrus (EÜ) nr 1857/2006 (3) kaotab kehtivuse 31. detsembril 2013.
            
         
               (2)
            
            
               Komisjon algatas 8. mai 2012. aasta teatisega „ELi riigiabi ajakohastamine” (4) riigiabi eeskirjade laialdase läbivaatamise. Kõnealuse läbivaatamise raames on määrust (EÜ) nr 994/98 juba muudetud nõukogu määrusega (EL) nr 733/2013 (5). Mitmed muud asjakohased õigusaktid riigiabi hindamiseks põllumajandussektoris on veel läbivaatamisel, eelkõige maaelu arengu suhtes edaspidi kohaldatavad eeskirjad, uued põllumajanduse riigiabi suunised ning uus üldine grupierandi määrus, millega asendatakse komisjoni määrus (EÜ) nr 800/2008 (6). Kõnealuste õigusaktide kohandamist ei ole võimalik enne määruse (EÜ) nr 1857/2006 kehtivusaja lõppemist lõpule viia või ei ole nimetatud õigusakte võimalik 1. jaanuaril 2014 täies ulatuses kohaldada. Et tagada ühtne lähenemisviis kõigile riigiabi käsitlevatele õiguslikele vahenditele, on asjakohane pikendada määruse (EÜ) nr 1857/2006 kohaldamisaega kuni 30. juunini 2014.
            
         
               (3)
            
            
               Määrust (EÜ) nr 1857/2006 tuleks seepärast vastavalt muuta.
            
         
               (4)
            
            
               On oluline tagada maaelu arengu poliitika järjepidev rakendamine ja sujuv üleminek ühest programmiperioodist järgmisesse programmiperioodi. On vältimatu, et mõnda aega kohaldatakse korraga programmiperioodi 2007–2013 kuuluvaid maaelu arengu programme ja vastavaid õigusnorme ning sellele järgneva programmiperioodi programme ja vastavaid õigusnorme. Selles kontekstis võivad liikmesriigid teatavatel tingimustel pärast programmiperioodi 2007–2013 lõppu kuni 31. detsembrini 2015 jätkata kohustuste võtmist vastavalt nõukogu määrusele (EÜ) nr 1698/2005 (7). Seetõttu on õiguskindluse huvides asjakohane täpsustada, et kui määruses (EÜ) nr 1857/2006 osutatakse määruse (EÜ) nr 1698/2005 kriteeriumidele, tuleks kõnealuseid kriteeriume jätkuvalt kohaldada määruse (EÜ) nr 1857/2006 kohase riigiabi hindamiseks määruse pikendatud kohaldamisaja jooksul isegi pärast seda, kui jõustub uus määrus, millega asendatakse määrus (EÜ) nr 1698/2005.
            
         
               (5)
            
            
               Võttes arvesse määruse (EÜ) nr 1857/2006 kohaldamisaja pikendamist, võib mõni liikmesriik soovida pikendada meetmete kohaldamist, mille kohta on esitatud kõnealuse määruse artikli 20 kohane kokkuvõtlik teave. Selleks et vähendada halduskoormust, on asjakohane, et kokkuvõtlik teave nende meetmete kohaldamise pikendamise kohta tuleks lugeda komisjonile edastatuks, tingimusel et meetmete osas ei ole tehtud ühtegi sisulist muudatust.
            
         
               (6)
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas, mis võimaldab pikendada määruse (EÜ) nr 1857/2006 kohaldamisaega enne selle kehtivuse lõppemise kuupäeva,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1857/2006 artikli 23 lõike 1 teine lõik asendatakse järgmisega:
   
      „Seda kohaldatakse 1. jaanuarist 2007 kuni 30. juunini 2014.”
   
   Artikkel 2
   Kui tulenevalt määruse (EÜ) nr 1857/2006 muutmisest soovib liikmesriik pikendada selliste meetmete kohaldamist, mille kohta on komisjonile esitatud kõnealuse määruse artikli 20 kohane kokkuvõtlik teave, loetakse, et kokkuvõtlik teave kõnealuste meetmete kohaldamise pikendamise kohta on komisjonile edastatud, tingimusel et meetmete osas ei ole tehtud ühtegi sisulist muudatust.
   Artikkel 3
   Kui määruses (EÜ) nr 1857/2006 osutatakse määruse (EÜ) nr 1698/2005 kriteeriumidele, tuleks kõnealuseid kriteeriume jätkuvalt kohaldada määruse (EÜ) nr 1857/2006 kohase riigiabi hindamiseks määruse pikendatud kohaldamisaja jooksul isegi pärast seda, kui jõustub uus määrus, millega asendatakse määrus (EÜ) nr 1698/2005.
   Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. november 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 142, 14.5.1998, lk 1.
   
      (2)  ELT C 227, 6.8.2013, lk 1.
   
      (3)  Komisjoni määrus (EÜ) nr 1857/2006, 15. detsember 2006, mis käsitleb asutamislepingu artiklite 87 ja 88 kohaldamist põllumajandustoodete tootmisega tegelevatele väikestele ja keskmise suurusega ettevõtetele antava riigiabi suhtes ning millega muudetakse määrust (EÜ) nr 70/2001 (ELT L 358, 16.12.2006, lk 3).
   
      (4)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele, ELi riigiabi ajakohastamine, 8.5.2012, COM(2012) 209 (final).
   
      (5)  Nõukogu määrus (EL) nr 733/2013, 22. juuli 2013, millega muudetakse määrust (EÜ) nr 994/98, milles käsitletakse Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes (ELT L 204, 31.7.2013, lk 11).
   
      (6)  Komisjoni määrus (EÜ) nr 800/2008, 6. august 2008, EÜ asutamislepingu artiklite 87 ja 88 kohaldamise kohta, millega teatavat liiki abi tunnistatakse ühisturuga kokkusobivaks (üldine grupierandi määrus) (ELT L 214, 9.8.2008, lk 3).
   
      (7)  Nõukogu määrus (EÜ) nr 1698/2005, 20. september 2005, Maaelu Arengu Euroopa Põllumajandusfondist (EAFRD) antavate maaelu arengu toetuste kohta (ELT L 277, 21.10.2005, lk 1).